Ferrocarril de San Sebastián a la Frontera Francesa

Compañía del Ferrocarril de San Sebastián a La Frontera Francesa, S. A. (SSFF) Gipuzkoako garraio enpresa bat izan zen, 1910 eta 1923 artean Donostia-Hendaia burdinbidea eraiki eta ustiatu zuena.

 Historia 
Donostia eta Hendaia arteko trenbidearen emakida Compañía del Ferrocarril de Elgoibar a San Sebastián konpainiari eman zioten lehen aldiz, 1890eko urriaren 22an. Enpresa hori Ferrocarriles Vascongados enpresan batu zenean, emakida Ferrocarriles Vascongados enpresari eman zioten. Norteko Konpainiaren Madril-Hendaia burdinbidean hirugarren errail bat jartzeko aukera aztertu arren, azkenean burdinbide berri bat aukeratu zuten. Emakida Constructora de Obras Públicas y Fomento Industrial SAri transferitu zioten 1907ko urriaren 5ean. Azkenik, 1910eko ekainaren 8an, hau Compañía del Ferrocarril de San Sebastián a La Frontera Francesa (Ferrocarriles Vascongadosek partaidetua) konpainiaren barruan geratu zen.

Emakidadun berriak bere aurrekoak hasitako obrekin jarraitu zuen. Geltoki eta geraleku hauek eraiki zituen: Loiola, Herrera (salgaiak), Pasaia, Errenteria, Oiartzun, Gaintxurizketa, Irun (salgaiak), Irun (lokala), Irun (Madrilgo trenekiko lotura), Irun (nazioartekoa) eta Hendaia. Burdinbidea 1912ko abenduaren 5ean inauguratu zen Irunera arte eta 1913ko uztailaren 13an Hendaiara arte.

Burdinbide berriak zabalera estukoa zen eta hasieratik 600 volteko DC-ra elektrifikatuta zegoen. Tunel ugari zituen, eta, horiei esker, Topo izen herrikoia bereganatu zuen. Obrak garestiak zirenez eta Madril-Hendaia trenbidearekin lehia handia zegoenez, konpainiaren egoera ekonomikoa ez zen inoiz ona izan; eta horrek, Lehen Mundu Gerrarekin batera (Frantziak parte hartu zuen), 1923ko urriaren 24an Compañía Anónima del Ferrocarril de San Sebastian a Hernanirekin bat egitea ekarri zuen, Sociedad Explotadora de Ferrocarriles y Tranvías eratzeko.

 Erreferentziak 

 Kanpo estekak 

Kategoria:Donostiako enpresak
Kategoria:Euskal Herriko garraio enpresak
Kategoria:Euskal Herriko burdinbidea
Kategoria:1910ean sortutako enpresak
Kategoria:1923an desagertutako enpresak
Kategoria:Desagertu edo beste enpresa batekin baturiko Euskal Enpresak